motivational – Krisjan Jansen van Vuuren
Tyd kom en tyd gaan. Hoe sal mens ooit die waarde verstaan? Ons leef in ’n wêreld waar alles om tyd draai. Jy moet so laat opstaan om weer so laat by die werk te wees. Jy moet dit nou gou doen want jy het net soveel tyd dan moet jy weer dit doen. Die bekende roetine vir soveel van ons. En dan kom die einde van die dag waar jy besef die dag is verby. Dit is tyd om huis toe te gaan en voor jy jou oë uitvee is ’n aand verby en die volgende dag begin weer met so oorweldigende tempo en die sekonde verander in minute, minute in ure en die ure maak gou-gou nog ’n dag.
Soveel mense het al geskryf oor die waarde van tyd. Soveel meer oor verlore tyd wat nooit opgevang kan word nie. Ons kan die mooiste woorde vaslê op papier van drome wat ons kon droom maar nooit die tyd benut het om sodoende drome in werklikheid te verwerk nie. Soms sal dit blyk dat daar net nooit genoeg tyd was nie en dat tyd so gou verbygaan sonder dat mens werklik besef dit is verby. Daar is dae of eerder tye wat ek so wens ek die tyd kon vries vir daardie oomblik. ’n Oomblik waar alles so perfek voel en alles in plek is. ’n Oomblik waar mens soveel blydskap en vrede ervaar dat jy net dankbaar is vir alles om jou. ’n Moment waar niemand daardie stilte kan verbreek en die war woel winde van die lewe al draaiend begin opsteek om ons en dinge so deurmekaar waai dat mens nie weet waar om te begin of te eindig nie.
Ek self gebruik die verskonings “daar’s nie nou tyd nie,” of “kom ons kry eers dit verby dan kyk ons daarna dit doen.” Voor jy jou oë uitvee dan is daar net eenvoudig nie meer tyd nie en soms wens jy dat jy maar net dit gedoen het en klaargekry het toe daar tyd was. Ek hou daarvan om ’n ding deeglik te beplan en oor en oor daarna te kyk om alle moontlike opsies te oorweeg van hoe alles moet uitwerk. Dan wil ek die ding so aanpak en so klaarmaak en enige verandering in my beplanning kan my so deurmekaar maak dat ek versteurd kan raak. Soms is so eienskap wat ongelukkig deel van my persoonlikheid is, tot groot nadeel van tyd. Ek wens soms ek kan net op die ingewing van die oomblik ook iets groots aanpak en dit deurvoer na mate van wat ook al gebeur in die proses. Wat ek wel besef het, is dat ten spyte van my persoonlikheid, ek dit wel soms regkry om net skielik ’n besluit te neem en dit dan uit te voer. Soms is van hierdie besluite wat so op die ingewing van die oomblik geneem is, van my beste besluite wat ek kon maak. En soms is dit nie net vir my nie, maar ook vir die mense om my.
Tyd kom en tyd gaan. Moet nooi dat dit by jou verby gaan. Ons leef in ’n wêreld waar alles om tyd draai. Tog bly dit jou keuse van hoe jou dag sal uitdraai… Gebruik elke sekonde, elke minuut en elke uur. Maak elke dag jou eie avontuur.